Uredba Komisije (ES) št. 188/2003

z dne 31. januarja 2003

o spremembah Uredbe (ES) št. 2222/2000 o finančnih pravilih za uporabo Uredbe Sveta (ES) št. 1268/1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1268/1999 z dne 21. junija 1999 o podpori Skupnosti za predpristopne ukrepe za kmetijstvo in razvoj podeželja v državah prosilkah Srednje in Vzhodne Evrope v predpristopnem obdobju [1], kakor je bila spremenjena z Uredbo (ES) št. 2500/2001 [2], in zlasti člena 12(2) Uredbe,

ob upoštevanju naslednjega:

(1) Eden od ciljev člena 1(2)(b) Uredbe (ES) št. 1268/1999 je razrešiti prednostne in specifične probleme za trajnostno prilagoditev kmetijskega sektorja in podeželskih območij v državah prosilkah. Škoda, ki so jo kmetijstvu in podeželju povzročile izredne naravne katastrofe, lahko predstavlja take težave, kot se je pokazalo v primeru poplav, ki so avgusta 2002 povzročile precejšnjo škodo v različnih državah prosilkah. Skupnost mora biti v stanju, da se ustrezno odzove na take izredne naravne katastrofe z uporabo različnih instrumentov, vključno s predpristopnim instrumentom, vzpostavljenih po Uredbi (ES) št. 1268/1999 (predpristopni instrument).

(2) Uredba Komisije (ES) št. 2222/2000 [3], kakor je bila spremenjena z Uredbo (ES) št. 2252/2001 [4], ne vsebuje nobenih posebnih določb glede upravljanja pomoči, kadar je dodeljevanje take pomoči povezano ali povzročeno z izredno naravno katastrofo. Določiti je treba take določbe, da se omogoči ustrezno in hitro delovanje Skupnosti takoj po takih katastrofah.

(3) Druga alinea člena 5(1) Uredbe (ES) št. 2222/2000 določa, da je ena od nalog agencije Sapard izbor projektov. Izkušnje so pokazale, da v določenih okoliščinah te naloge agenciji ni treba opravljati.

(4) Člen 7(3) Uredbe (ES) št. 2222/2000 določa pravila glede samodejnega prenehanja obveznosti neuporabljenih odobrenih proračunskih sredstev, kar se odraža v členu 31(2) Uredbe Sveta (ES) št. 1260/1999 z dne 21. junija 1999 o splošnih določbah o strukturnih skladih [5], kakor je bila spremenjena z Uredbo (ES) št. 1447/2001 [6]. Zato, da bi se ta pravila uporabljala v okviru Saparda pod enakimi pogoji kot za države članice, je treba upoštevati, da se v odsotnosti sklepov Komisije o prenosu upravljanja pomoči na države prosilke, instrumenta ne sme uporabiti, prav tako ne sme priti do nobenih upravičenih izdatkov na projektih in zato ne sme biti nobena odobritev proračunskih sredstev za zadevne države zavezana kakršnemu koli plačilnemu nalogu. Časovni razpored takih sklepov lahko vpliva na uporabo odobrenih proračunskih sredstev v začetnih letih uporabe predpristopnega instrumenta v vsaki državi prosilki.

(5) Ker se je izvajanje programov Sapard za večino držav kandidatk začelo šele leta 2002, odobrena proračunska sredstva pa so bila prvič vnešena v proračun leta 2000, je primerno, da se rok za uporabo odobrenih proračunskih sredstev za letna dodeljena finančna sredstva od 2000 do 2002 podaljša za dve leti, zatem pa se postopoma prehaja k pravilom samodejnega prenehanja obveznosti, kot to določa Uredba (ES) št. 1260/1999. Poleg tega bi morali biti zahtevki za plačilo, kadar obstaja tveganje prenehanja obveznosti, sprejemljivi do konca zadevnega četrtletja.

(6) Zato je treba Uredbo (ES) št. 2222/2000 ustrezno spremeniti.

(7) Ukrepi, predvideni s to uredbo, so v skladu z mnenjem Evropskega kmetijskega usmerjevalnega in jamstvenega sklada (EKUJS) –

SPREJELA NASLEDNJO UREDBO:

Člen 1

Uredba (ES) št. 2222/2000 se spremeni, kakor sledi:

1. V členu 2 se doda naslednja točka:

"(j) "izredna naravna katastrofa" pomeni naravno katastrofo večjih razsežnosti, ki povzroči hudo škodo in uničenje."

2. V členu 5(1) se druga in tretja alinea nadomestita z naslednjim:

"— izbor projektov, razen kjer je za zadevni ukrep v odobrenem Sapardovem programu za kmetijstvo in razvoj podeželja (v nadaljevanju "program") le en določen upravičenec ali je bila naloga izbire projekta dodeljena imenovanemu organu ali organom;

— preverjanje zahtevkov za odobritev projektov glede pogojev, upravičenosti in vsebine programa ter, kjer je to ustrezno, določb za javna naročila."

3. Člen 7(3) se nadomesti z naslednjim:

"3. Ob upoštevanju zahtev iz člena 10 Komisija samodejno določi prenehanje katerega koli dela obveznosti, ki še ni bil poravnan s plačilom na račun ali za katerega ni prejela sprejemljivega zahtevka za plačilo do naslednjih datumov:

(a) za odobrena proračunska sredstva, ki ustrezajo letnim dodeljenim finančnim sredstvom za leto 2000: 31. december 2004;

(b) za odobrena proračunska sredstva, ki ustrezajo letnim dodeljenim finančnim sredstvom za leto 2001: 31. december 2005;

(c) za odobrena proračunska sredstva, ki ustrezajo letnim dodeljenim finančnim sredstvom za leto 2002 in 2003: 31. december 2006;

(d) za odobrena proračunska sredstva, ki ustrezajo letnim dodeljenim finančnim sredstvom za katero koli leto po letu 2003: 31. december drugega leta po letu zadevne finančne obveznosti."

4. V členu 9(1) se druga alinea nadomesti z naslednjim:

"— temeljijo na prijavi izdatkov, ki jih predstavi upravičenec. Take prijave zajemajo le izbrane projekte in izdatke, plačane od datuma odločbe Komisije iz člena 3(1), razen za študije o izvedljivosti in z njimi povezane študije v zvezi z izbranimi projekti ter za tehnično pomoč. Če Komisija ugotovi, da je prišlo do izredne naravne katastrofe, lahko upravičenci izkoristijo izjemo vnaprejšnjih izplačil za projekte, ki so povezani s takšno katastrofo, ki nadomesti zahtevo v zvezi s prijavami izdatkov."

5. Člen 10(1) se nadomesti z naslednjim:

"1. Komisija upošteva le zahtevke za plačila, ki jih pripravi agencija Sapard vsako četrtletje in ga predstavi v skladu z obliko, ki jo je določila Komisija in jo je nacionalni odredbodajalec posredoval Komisiji v enem mesecu od konca vsakega četrtletja. Lahko se posreduje dodatne zahtevke, če je to upravičeno na podlagi tveganja:

- neto saldo na evro računu Sapard izčrpan pred obravnavo naslednjega četrtletnega zahtevka, ali

- da bo uveljavljano prenehanje obveznosti, kot določa člen 7(3)."

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. januarja 2003

Za Komisijo

Franz Fischler

Član Komisije

[1] UL L 161, 26.6.1999, str. 87.

[2] UL L 342, 27.12.2001, str. 1.

[3] UL L 253, 7.10.2000, str. 5.

[4] UL L 304, 21.11.2001, str. 8.

[5] UL L 161, 26.6.1999, str. 1.

[6] UL L 198, 21.7.2001, str 1.

--------------------------------------------------